《岁暮寄怀家兄子定临汝舍弟子益洪都 其一》
清代·吴忠诰

南服地气燠，十月霜始见。漫漫云色殊，槭槭风响变。

池水收浩渺，庭柯改葱茜。宵征哀蟋蟀，来宾感鸿雁。

繁华忆春阳，凋素迫岁晏。索居易永久，屡见时物换。

客游何所乐，况乃非仕宦。言诵鸣鸠诗，离忧耿申旦。

作者简介：吴忠诰，字子猷，浙江石门人。有《遂思堂诗存》。